C 214/34
BG
Официален вестник на Европейския съюз
16.6.2023 г.
Сряда, 18 януари 2023 r.
25. подчертава стратегическите роли, които международното културно сътрудничество и културната дипломация играят във външната политика на ЕС за укрепването на отношенията с държавите партньори, насърчаването на демократичните ценности на ЕС, защитата на културното наследство в чужбина, насърчаването на междукултурния диалог, мобилността на хората на изкуството и специалистите в областта на културата, предотвратяването на конфликти, борбата с дезинформацията и външната намеса в трети държави и борбата срещу незаконния трафик, заграбването и унищожаването на културни ценности; призовава за засилване на културната дипломация на ЕС чрез интегриране на културата като стратегически стълб във външната дейност на Съюза и чрез разработване на инструмент на ЕС, който въплъщава културните аспекти на Съюза в световен мащаб и насърчава международните културни отношения въз основа на културно сътрудничество и съвместно създаване, с активното участие на гражданското общество и културните сектори на трети държави; подчертава, че този инструмент би могъл да предоставя изграждане на капацитет и финансова помощ от ЕС на секторите на културата, творчеството и иновациите на гражданското общество на трети държави; подкрепя включването на културата във всички настоящи и бъдещи двустранни и многостранни споразумения, при надлежно зачитане на ангажиментите, поети в рамките на Конвенцията на ЮНЕСКО за опазване и насърчаване на многообразието от форми на културно изразяване;
26. подчертава, че глобалните геополитически и хуманитарни кризи показват необходимостта ЕС да получава надеждна информация от първа ръка относно текущите и възможните външни заплахи за ЕС, за да може да реагира бързо и ефективно, както и да защитава по-добре интересите си в чужбина; призовава за укрепване на Центъра на ЕС за анализ на информация и Центъра на ЕСВД за реагиране при кризи чрез увеличаване на техните ресурси и способности;
27. подчертава, че е необходимо да се определят ясно правомощията на заместник-председателя/върховен представител, председателя на Комисията и председателя на Европейския съвет, тъй като в настоящата регулаторна рамка, предоставена както от Договорите, така и от междуинституционалните споразумения относно външното представителство на ЕС в чужбина, няма яснота за правомощията на всяка институционална роля; счита, че тази липса на яснота може да доведе до известно дублиране във външната дейност на ЕС или да обърка контрагентите и/или партньорите на ЕС по света в техните отношения със Съюза;
Привеждане в действие на стратегическата автономност
28. подчертава, че руската агресивна война срещу Украйна и сериозните и масови разрушения, военни престъпления и преднамерени нарушения от страна на Руската федерация на правата на човека и на основните норми на международното право изтъкнаха необходимостта от по-силни, по-амбициозни, заслужаващи доверие, стратегически и обединени действия и присъствие на ЕС на международната сцена; подчертава, че е необходимо ЕС да определя по-енергично свои собствени стратегически цели, както е предвидено в Стратегическия компас, и да развива способности и фактори, способстващи за тяхното преследване, като същевременно работи както самостоятелно, така и в тясно сътрудничество с единомислещи партньори; счита, че възстановяването на всички окупирани територии на Украйна, запазването на нейната независимост, суверенитет и териториална цялост, бързото приключване на правната процедура за конфискация на активи, замразени чрез санкции, както и изправянето на извършителите, включително Владимир Путин и висшето военно и гражданско ръководство на Руската федерация, пред международен съд следва да се считат за цел на политиката на ЕС спрямо Украйна;
29. припомня, че ЕС ще се превърне в ефективен участник в областта на дипломацията и сигурността само ако действа решително и че ЕС ще увеличи своя стратегически суверенитет и солидарност само чрез конкретни мерки, политики, бюджети и ангажименти;
30. приветства промяната в подходите на държавите членки, която означава преминаване към засилена стратегическа автономност на ЕС чрез бързото изпълнение на основните действия, залегнали във Версайската декларация и Стратегическия компас; отбелязва, че те подчертават необходимостта от укрепване на отбранителните способности на ЕС и държавите членки и от положителен принос за европейската, трансатлантическата и световната сигурност, в тясно сътрудничество, взаимно допълване и координация с НАТО, когато това е от значение за ЕС, по-специално при преминаването към създаване на по-голяма стратегическа автономност на ЕС;
31. приветства приемането на 10 януари 2023 г. на трета съвместна декларация относно сътрудничеството между ЕС и НАТО; настоятелно призовава Съюза и държавите членки, които са и съюзници на НАТО, да гарантират съгласуваното изпълнение на целите и приоритетите, очертани в Стратегическия компас, стратегическата концепция на НАТО и третата съвместна декларация; подчертава, че тези стратегически процеси в рамките на НАТО и ЕС предлагат уникална възможност за по-нататъшно засилване на нашите консултации и сътрудничество с цел повишаване на сигурността на нашите граждани и насърчаване на мира и стабилността в евроатлантическия регион и извън него;